
Ministru kabineta noteikumi Nr. 37
Rīgā 2025. gada 14. janvārī (prot. Nr. 2 29. §)
Valsts un Eiropas Savienības atbalsta piešķiršanas kārtība Eiropas Lauksaimniecības fonda lauku attīstībai intervencē "Konsultantu mācības"
Izdoti saskaņā ar Lauksaimniecības un lauku attīstības likuma 5. panta ceturto daļu
I. Vispārīgie jautājumi
· 1. Noteikumi nosaka valsts un Eiropas Savienības atbalsta (turpmāk – atbalsts) piešķiršanas kārtību intervencē "Konsultantu mācības" (turpmāk – intervence).
· 2. Atbalstu piešķir saskaņā ar:
· 2.1. Eiropas Parlamenta un Padomes 2021. gada 2. decembra Regulu (ES) 2021/2115, ar ko izveido noteikumus par atbalstu stratēģiskajiem plāniem, kuri dalībvalstīm jāizstrādā saskaņā ar kopējo lauksaimniecības politiku (KLP stratēģiskie plāni) un kurus finansē no Eiropas Lauksaimniecības garantiju fonda (ELGF) un no Eiropas Lauksaimniecības fonda lauku attīstībai (ELFLA), un ar ko atceļ Regulas (ES) Nr. 1305/2013 un (ES) Nr. 1307/2013 (turpmāk – regula 2021/2115);
· 2.2. Komisijas (ES) 2023. gada 13. decembra Regulu 2023/2831 par Līguma par Eiropas Savienības darbību 107. un 108. panta piemērošanu de minimis atbalstam (turpmāk – regula 2023/2831).
· 3. De minimis atbalstu piešķir, ievērojot regulas 2023/2831 1. panta 1. punktā minētos nozaru un darbību ierobežojumus. Ja gala labuma guvējs vienlaikus darbojas vienā vai vairākās regulas 2023/2831 1. panta 1. punkta "a", "b", "c" vai "d" apakšpunktā minētajās nozarēs, atbalstu piešķir tikai tad, ja gala labuma guvējs nodrošina šo nozaru darbību vai uzskaites nodalīšanu, lai atbilstoši regulas 2023/2831 1. panta 2. punktam darbības izslēgtajās nozarēs negūst labumu no de minimis atbalsta, ko piešķir saskaņā ar šiem noteikumiem.
· 4. De minimis atbalstu uzskaita, ievērojot prasības normatīvajos aktos par de minimis atbalsta uzskaites un piešķiršanas kārtību.
· 5. Intervences atbalsta mērķis ir veicināt konsultantu profesionālo zināšanu un prasmju pilnveidi.
· 6. Intervences īstenošanas vieta ir Latvijas Republika un citas Eiropas valstis.
· 7. Finansējuma saņēmējs ir atbalsta pretendents, kas atbilst šajos noteikumos minētajiem atbalsta saņemšanas nosacījumiem un ir izvēlēts, organizējot publisko iepirkumu atklātā, pārredzamā, nediskriminējošā un konkurenci nodrošinošā veidā.
· 8. Lauku atbalsta dienests pēc līguma noslēgšanas ar atbalsta pretendentu sniedz tam informāciju par šo noteikumu 9. punktā minētajiem gala labuma guvējiem – juridiskās personas nosaukumu, reģistrācijas numuru, kontaktpersonas tālruņa numuru un e-pasta adresi.
· 9. Gala labuma guvēji ir:
· 9.1. konsultāciju pakalpojuma sniedzēji, kas izvēlēti, lai nodrošinātu Latvijas Kopējās lauksaimniecības politikas stratēģiskā plāna 2023.–2027. gadam intervences "Individuālu (vienreizēju) konsultāciju pakalpojumi" īstenošanu;
· 9.2. konsultāciju pakalpojuma sniedzēji, kas izvēlēti, lai nodrošinātu Latvijas Kopējās lauksaimniecības politikas stratēģiskā plāna 2023.–2027. gadam intervences "Daudzgadu konsultāciju pakalpojumi ("inkubācija")" īstenošanu;
· 9.3. konsultāciju organizācijas, kas iesaistītas pakalpojuma sniegšanā, lai nodrošinātu Latvijas Kopējās lauksaimniecības politikas stratēģiskā plāna 2023.–2027. gadam intervences "Demonstrējumi" īstenošanu.
· 10. Šo noteikumu 1. punktā minētās intervences īstenošanai Lauku atbalsta dienests un finansējuma saņēmējs apstrādā mācību dalībnieku personas datus – personas vārdu, uzvārdu, personas kodu, dzimumu, tālruņa numuru un e-pasta adresi. Finansējuma saņēmējs nodrošina dokumentu pieejamību 10 gadu, sākot no dienas, kad piešķirts atbalsts, bet Lauku atbalsta dienests – no dienas, kad piešķirts pēdējais atbalsts šajos noteikumos minētajai atbalsta intervencei. Pēc tam fiziskas personas dati iznīcināmi saskaņā ar Arhīvu likumā noteiktajām prasībām.
II. Atbalsta saņemšanas nosacījumi
· 11. Intervencē tiek atbalstītas teorētiskas un praktiskas mācības gan grupās, gan individuāli. Praktiskas mācības aizņem ne vairāk kā 80 procentu no kopējā mācību kursa. Mācību ilgums ir no 16 līdz 80 stundām, un tās īstenojamas viena gada laikā, sākot no pirmās mācību norises dienas.
· 12. Mācību dalībnieks jeb apmācāmais konsultants ir gala labuma guvēja nodarbinātais – speciālists, kas sniedz konsultācijas.
· 13. Atbalsta pretendents ir juridiska persona, kas ir iekļauta Izglītības un zinātnes ministrijas izglītības iestāžu reģistrā ar vismaz vienu licencētu izglītības programmu lauksaimniecības vai mežsaimniecības jomā.
· 14. Atbalsta pretendentam:
· 14.1. vismaz triju iepriekšējo gadu laikā ir uzkrāta pieredze mācību īstenošanā un pieaugušo tālākizglītības organizēšanā;
· 14.2. ir nepieciešamais kvalificēta personāla resurss:
· 14.2.1. lektori, tostarp piesaistītie, kas vismaz triju iepriekšējo gadu laikā guvuši darba pieredzi atbilstošajā nozarē;
· 14.2.2. lektori ar augstāko vai profesionālo vidējo izglītību atbilstošajā nozarē, un ne vairāk kā 10 procentu lektoru no attiecīgā mācību kursa lektoru kopskaita ir ar profesionālo vidējo izglītību;
· 14.2.3. no pakalpojuma izpildē iesaistīto lektoru kopskaita vismaz 60 procentu ir piesaistītie ārvalstu lektori;
· 14.3. ir pakalpojuma sniegšanai nepieciešamā materiāltehniskā bāze.
III. Publiskā finansējuma veids un apmērs
· 15. Publiskā finansējuma atbalsta intensitāte ir 100 procentu.
· 16. Intervencē ir noteiktas šādas attiecināmās izmaksas:
· 16.1. tiešās attiecināmās izmaksas – izmaksas, kas ir tieši saistītas ar pakalpojuma sniegšanu un nepieciešamas tā nodrošināšanai:
· 16.1.1. mācību materiālu izmaksas;
· 16.1.2. lektoru atlīdzība;
· 16.1.3. tulkošanas izmaksas;
· 16.1.4. transporta un uzturēšanās izmaksas;
· 16.1.5. mācību vajadzībām nepieciešamo telpu, iekārtu, tehnikas un mācību materiālās bāzes izmaksas;
· 16.1.6. organizatoriskās izmaksas;
· 16.2. netiešās attiecināmās izmaksas – izmaksas, kas nepieciešamas pakalpojuma nodrošināšanai, bet nav tieši saistītas ar pakalpojuma sniegšanu, piemēram, biroja administratīvie izdevumi.
· 17. Pievienotās vērtības nodoklis ir attiecināms tikai tad, ja tas nav atgūstams no valsts budžeta.
· 18. Saskaņā ar šiem noteikumiem piešķirto de minimis atbalstu drīkst kumulēt ar citu de minimis atbalstu, arī attiecībā uz vienām un tām pašām attiecināmajām izmaksām, līdz regulas 2023/2831 3. panta 2. punktā noteiktajam attiecīgajam robežlielumam, kā arī ar citu komercdarbības atbalstu, tostarp attiecībā uz vienām un tām pašām attiecināmajām izmaksām, ja netiek pārsniegta attiecīgā maksimālā atbalsta intensitāte vai atbalsta summa, kāda noteikta komercdarbības atbalsta programmā, ad-hoc lēmumā vai Eiropas Komisijas lēmumā. De minimis atbalstu ar citu de minimis atbalstu par vienām un tām pašām izmaksām var apvienot, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100 procentu. Ja par vienām un tām pašām attiecināmajām izmaksām tiek piešķirts atbalsts vairākās komercdarbības atbalsta programmās, gala labuma guvējs iesniedz informāciju par plānoto un piešķirto atbalstu, tostarp par tām pašām attiecināmajām izmaksām, norādot atbalsta piešķiršanas datumu (arī plānoto atbalsta piešķiršanas datumu), atbalsta intensitāti, atbalsta sniedzēju, atbalsta pasākumu vai investīciju un plānoto vai piešķirto atbalsta summu.
IV. Atbalsta saņemšanas kārtība
· 19. Atbalsta pretendents vismaz divus mēnešus pirms mācībām informāciju par tām ievieto savā tīmekļvietnē, kā arī publisko, izmantojot Lauksaimniecības zināšanu un inovācijas sistēmu (AKIS), un informē Lauku atbalsta dienestu un šo noteikumu 9. punktā minētos gala labuma guvējus par mācību norises vietu un laiku.
· 20. Gala labuma guvējs mācībām piesakās vismaz vienu mēnesi pirms mācību sākuma un atbalsta pretendentam iesniedz:
· 20.1. sarakstu ar mācību dalībnieku vārdu, uzvārdu, personas kodu, dzimumu, tālruņa numuru un e-pasta adresi, ietverot arī apliecinājumu, kurā norādīta mācību dalībnieka saistība ar gala labuma guvēju;
· 20.2. de minimis atbalsta uzskaites sistēmā sagatavotās veidlapas izdruku vai norāda de minimis atbalsta uzskaites sistēmā izveidotās un apstiprinātās veidlapas identifikācijas numuru saskaņā ar normatīvajiem aktiem par de minimis atbalsta uzskaites un piešķiršanas kārtību.
· 21. Atbalsta pretendents, pamatojoties uz gala labuma guvēja uzskaites veidlapā ietverto informāciju de minimis atbalsta piešķiršanai, nosaka piešķiramā de minimis atbalsta apmēru, pieņem lēmumu par de minimis atbalsta piešķiršanu un saskaņā ar normatīvajiem aktiem par de minimis atbalsta uzskaites un piešķiršanas kārtību ievada informāciju de minimis atbalsta uzskaites sistēmā. Lēmumā par de minimis atbalsta piešķiršanu norāda, ka atbalsts tiek piešķirts saskaņā ar regulu 2023/2831. De minimis atbalstu uzskata par piešķirtu ar brīdi, kad ir pieņemts šajā punktā minētais lēmums.
· 22. Pirms de minimis atbalsta piešķiršanas atbalsta pretendents pārbauda, vai plānotais de minimis atbalsts gala labuma guvējam kopā ar iepriekšējos trijos gados, skaitot no atbalsta piešķiršanas dienas, piešķirto de minimis atbalstu viena vienota uzņēmuma līmenī nepārsniedz regulas 2023/2831 3. panta 2. punktā noteikto maksimālo de minimis atbalsta apmēru. Viens vienots uzņēmums ir uzņēmums, kas atbilst regulas 2023/2831 2. panta 2. punktam.
· 23. Lēmumu par atbalsta piešķiršanu saskaņā ar regulu 2023/2831 var pieņemt līdz 2031. gada 30. jūnijam.
· 24. Atbalsta pretendents pirms mācību sākuma Lauku atbalsta dienesta Elektroniskās pieteikšanās sistēmā (turpmāk – Elektroniskās pieteikšanās sistēma) ievada datus par mācību dalībnieku, kas pieteikts mācībām, gala labuma guvēju, kā arī mācību vietu un laiku.
· 25. Atbalsta pretendents piecu darbdienu laikā pēc mācību beigām Elektroniskās pieteikšanās sistēmā aktualizē mācību dalībnieku un gala labuma guvēju sarakstu un pievieno:
· 25.1. šo noteikumu 20.1. apakšpunktā minēto mācību dalībnieku sarakstu, kurā ietverts apliecinājums par mācību dalībnieku saistību ar gala labuma guvēju;
· 25.2. katras mācību dienas mācību dalībnieku sarakstu ar dalībnieka vārdu, uzvārdu un parakstu, norādot arī mācību norises vietu un laiku;
· 25.3. mācību kursa programmu, norādot arī nodarbību norises laiku, vietu, mācību kursa saturu, lektora vārdu un uzvārdu;
· 25.4. vienu mācību materiāla eksemplāru.
· 26. Atbalsta pretendents reizi ceturksnī Elektroniskās pieteikšanās sistēmā iesniedz maksājuma pieprasījumu un pievieno mācību organizēšanas un īstenošanas darbu nodošanas un pieņemšanas aktu – Elektroniskās pieteikšanās sistēmā izveidotu pārskatu par attiecīgajā ceturksnī pabeigtajām mācībām.
· 27. Atbalsta pretendents nodrošina informācijas pieejamību 10 gadu, skaitot no pēdējā de minimis atbalsta piešķiršanas dienas. Gala labuma guvējs datus par de minimis atbalstu glabā 10 gadu no brīža, kad piešķirts atbalsts.
· 28. Ja tiek pārkāptas regulas 2023/2831 prasības, gala labuma guvējam ir pienākums atmaksāt atbalsta pretendentam atbalsta pasākumā nelikumīgi saņemto de minimis atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem. Atbalsta pretendents saskaņā ar šiem noteikumiem no gala labuma guvēja atgūto nelikumīgo komercdarbības atbalstu kopā ar procentiem atmaksā Lauku atbalsta dienestam.

	Ministru prezidente
	(paraksts*)
	E. Siliņa

	Zemkopības ministrs
	(paraksts*)
	A. Krauze


* Dokuments ir parakstīts ar drošu elektronisko parakstu

